b"\n_START_ARTICLE_\nThe 80s (album)\n_START_SECTION_\nPrezentare\n_START_PARAGRAPH_\n\xc3\x8en 1978, la un an dup\xc4\x83 ce grupul Phoenix a p\xc4\x83r\xc4\x83sit clandestin Rom\xc3\xa2nia \xc8\x99i s-a stabilit \xc3\xaen Germania de Vest, trei dintre componen\xc8\x9bi (Josef Kappl, Erlend Krauser \xc8\x99i Ovidiu Lipan \xc8\x9a\xc4\x83nd\xc4\x83ric\xc4\x83) p\xc4\x83r\xc4\x83sesc forma\xc8\x9bia \xc3\xaen urma unei dispute stilistice cu liderul Nicolae Covaci, fiind dezam\xc4\x83gi\xc8\x9bi de aparentul insucces al vechilor crea\xc8\x9bii din \xc8\x9bar\xc4\x83. Cei trei \xc3\xaenfiin\xc8\x9beaz\xc4\x83 grupul Madhouse, \xc3\xaen timp ce Covaci reface forma\xc8\x9bia, cunoscut\xc4\x83 acum ca Transsylvania Phoenix, \xc8\x99i continu\xc4\x83 s\xc4\x83 compun\xc4\x83 piese noi, de data aceasta cu versuri \xc3\xaen limba englez\xc4\x83, destinate publicului din Occident. Al\xc4\x83turi de muzicieni de diferite na\xc8\x9bionalit\xc4\x83\xc8\x9bi (Bubi Dobrozemsky, Ulli Heidelberg, Ivan Kopilovi\xc4\x87, Mani Neumann, Meinolf Bauschulte, Tom Buggie, Sabin Dumbr\xc4\x83veanu), Covaci \xc3\xaenregistreaz\xc4\x83 \xc3\xaen jurul anului 1980 piese noi, o parte dintre ele proiectate a face parte din opera rock Empire of Vampires. \xc3\x8en anul urm\xc4\x83tor, apare albumul Transsylvania, scos la casa de discuri Bacillus/Bellaphon Records, la \xc3\xaenregistr\xc4\x83ri particip\xc3\xa2nd \xc8\x99i bateristul Ovidiu Lipan (revenit al\xc4\x83turi de Covaci, ca urmare a destr\xc4\x83m\xc4\x83rii grupului Madhouse). Dup\xc4\x83 realizarea acestui disc, forma\xc8\x9bia se desparte din nou, Covaci concentr\xc3\xa2ndu-se mai mult pe pictur\xc4\x83 \xc8\x99i sculptur\xc4\x83. Dup\xc4\x83 c\xc3\xa2\xc8\x9biva ani, \xc3\xaen 1987, Nicu Covaci \xc8\x99i Josef Kappl re\xc3\xaencep colaborarea, fapt concretizat prin apari\xc8\x9bia a dou\xc4\x83 single-uri la casa de discuri Extra Records & Tapes: Ballade For You/The Lark \xc8\x99i, \xc3\xaen anul urm\xc4\x83tor, Tuareg/Mr. G's Promises. Aceste materiale con\xc8\x9bin piese instrumentale, \xc3\xaenregistrate \xc3\xaen formul\xc4\x83 restr\xc3\xa2ns\xc4\x83, \xc3\xaen afar\xc4\x83 de chitara lui Covaci \xc8\x99i de basul lui Kappl, restul instrumentelor fiind sintetizate electronic._NEWLINE_The 80s, ap\xc4\x83rut \xc3\xaen august 2019, restituie perioada anilor '80, majoritatea pieselor incluse pe acest album fiind publicate \xc3\xaen premier\xc4\x83 pe suport compact disc. Pe coperta verso a CD-ului, apare un scurt text de prezentare \xc3\xaen englez\xc4\x83, care se traduce astfel:_NEWLINE_\xe2\x80\x9eP\xc4\x83r\xc4\x83sit de colegii de forma\xc8\x9bie, pe care i-a scos clandestin \xc3\xaen Germania de Vest, pun\xc3\xa2ndu-\xc8\x99i propria via\xc8\x9b\xc4\x83 \xc3\xaen pericol, Nicu Covaci a ref\xc4\x83cut Phoenix-ul \xc8\x99i a continuat s\xc4\x83 scrie c\xc3\xa2ntece noi \xc3\xaen limba englez\xc4\x83. O parte dintre acestea au fost publicate pe discuri de vinil, altele sunt lansate acum pentru prima dat\xc4\x83. \xc3\x8en concertele live, c\xc3\xa2teva dintre vechile hit-uri \xc3\xaen limba rom\xc3\xa2n\xc4\x83 erau c\xc3\xa2ntate de asemenea, colegii germani din forma\xc8\x9bie \xc3\xaenv\xc4\x83\xc8\x9b\xc3\xa2nd din inim\xc4\x83 versurile, iar ultima pies\xc4\x83 este cel mai bun exemplu. \xe2\x80\x9d_NEWLINE_\xe2\x80\x94Text de prezentare, The 80s, CD, 2019_NEWLINE_The 80s con\xc8\x9bine 18 piese \xc8\x99i este \xc3\xaemp\xc4\x83r\xc8\x9bit \xc3\xaen trei sec\xc8\x9biuni: The Album (\xe2\x80\x9eAlbumul\xe2\x80\x9d), The Singles (\xe2\x80\x9eDiscurile single\xe2\x80\x9d) \xc8\x99i From the Old Tapes (\xe2\x80\x9eDe pe casetele vechi\xe2\x80\x9d). Prima parte, The Album (1\xe2\x80\x937), con\xc8\x9bine reluarea integral\xc4\x83, \xc3\xaen variant\xc4\x83 remasterizat\xc4\x83, a LP-ului Transsylvania, lansat ini\xc8\x9bial \xc3\xaen 1981. Dintre cele \xc8\x99apte piese, dou\xc4\x83 provin din perioada de activitate din Rom\xc3\xa2nia, fiind \xc3\xaens\xc4\x83 reorchestrate \xc8\x99i cu versuri traduse \xc3\xaen englez\xc4\x83: \xe2\x80\x9eGypsy Story\xe2\x80\x9d (\xe2\x80\x9eMica \xc8\x9biganiad\xc4\x83\xe2\x80\x9d) \xc8\x99i \xe2\x80\x9eWedding\xe2\x80\x9d (\xe2\x80\x9eNunta\xe2\x80\x9d). Partea a doua, The Singles (8\xe2\x80\x9311), este alc\xc4\x83tuit\xc4\x83 din patru piese instrumentale, ap\xc4\x83rute ini\xc8\x9bial pe discurile single Ballade For You/The Lark (1987) \xc8\x99i Tuareg/Mr. G's Promises (1988). \xe2\x80\x9eTuareg\xe2\x80\x9d \xc8\x99i \xe2\x80\x9eMr. G's Promises\xe2\x80\x9d figureaz\xc4\x83 aici cu titlurile lor originale: \xe2\x80\x9eAfghanistan\xe2\x80\x9d \xc8\x99i \xe2\x80\x9ePerestroika\xe2\x80\x9d. Partea a treia, From the Old Tapes (12\xe2\x80\x9318), con\xc8\x9bine \xc8\x99apte piese din arhiva personal\xc4\x83 a lui Nicolae Covaci, publicate \xc3\xaen premier\xc4\x83 (\xc3\xaen variantele lor originale) pe un suport audio. Imprim\xc4\x83rile dateaz\xc4\x83, probabil, din anul 1980. \xe2\x80\x9eEmpire of Vampires\xe2\x80\x9d, \xe2\x80\x9eRunning\xe2\x80\x9d \xc8\x99i \xe2\x80\x9eI Need a Friend\xe2\x80\x9d erau proiectate s\xc4\x83 fac\xc4\x83 parte din opera rock Empire of Vampires. Primele dou\xc4\x83 au ap\xc4\x83rut pe discurile Phoenix \xc3\xaen anii '90, \xc3\xaen variante reorchestrate \xc8\x99i cu textele originale \xc3\xaen englez\xc4\x83. \xe2\x80\x9eI Need a Friend\xe2\x80\x9d, al\xc4\x83turi de \xe2\x80\x9eThe Tale of Baba Novak\xe2\x80\x9d, \xe2\x80\x9eMorning Light\xe2\x80\x9d \xc8\x99i \xe2\x80\x9eBounty Man\xe2\x80\x9d, au fost ref\xc4\x83cute mult mai t\xc3\xa2rziu, cu versuri traduse \xc3\xaen limba rom\xc3\xa2n\xc4\x83, f\xc4\x83c\xc3\xa2nd parte din materialul pentru albumul Baba Novak (2005), unde figureaz\xc4\x83 cu titluri noi: \xe2\x80\x9eSingur\xe2\x80\x9d, \xe2\x80\x9eBaba Novak\xe2\x80\x9d, \xe2\x80\x9eZori de zi\xe2\x80\x9d, respectiv \xe2\x80\x9eH\xc4\x83ituit\xe2\x80\x9d. Discul se \xc3\xaencheie cu \xe2\x80\x9eStrunga\xe2\x80\x9d, \xc3\xaentr-o variant\xc4\x83 live din 1980, nepublicat\xc4\x83 anterior._NEWLINE_The 80s este o produc\xc8\x9bie independent\xc4\x83 a forma\xc8\x9biei, editat\xc4\x83 cu sprijinul firmei DB Schenker, sub forma unui CD promo\xc8\x9bional. Grafica materialului apar\xc8\x9bine lui Alexandru Dane\xc8\x99 \xc8\x99i reia pe un fundal negru fotografia folosit\xc4\x83 pentru coperta discului single Ballade For You/The Lark. The 80s a ap\xc4\x83rut odat\xc4\x83 cu reeditarea CD-ului compila\xc8\x9bie Phoenix International din 2013."